钦定古今图书集成/历象汇编/乾象典/第037卷 > 《历象图说旧本》 > 月道交周图
## 钦定古今图书集成/历象汇编/乾象典/第037卷 > 《历象图说旧本》 > 月道交周图

月道交周图说

月道斜交黄道，交初入黄道北至交半纬度极大，乃
向黄道行至交中，出黄道南极，于交半纬度又最大，
又向黄道行至交初，而一周，每周退天之度为交差
○。《黄钟历议》云：“今书传官本，有图为圜规者九，而重
叠相错，先儒所传九道盖如此。以理究之，月道如今
缠线于弹丸上，线道虽重，然止一缕往来，未尝断绝。
果”如九规，则断而不相属。此可见九行之说非也。每
一交之终，退天一度，馀凡二百四十九交有奇，退天
一周，终而复始，故旧《历》所谓九道元人一之，名曰白
道○。郑世子以月道出入黄道之差，譬黄道交于赤
道之差，其说已当。然以今历之理揆之，则月道之交
差者，月退也；黄道之交差者，恒星进也；而“日度不移”，
此其所异也。月之为体最近，其行度最著，故推日星
之理者自月始。由其交周，可知天日之有岁差矣；由
其迟疾，可知日星之有盈缩矣；由其月孛之行，可知
日最高之有移度矣；由其倍离合日，而又有迟疾加
减之分，可知五星之有岁轮矣。